פייר דרביני

פייר אוגוסטין שארל בורגיניון דרביני (באנגלית: Pierre Augustin Charles Bourguignon Derbigny; ) היה פוליטיקאי אמריקאי מלואיזיאנה, איש המפלגה הלאומית הרפובליקנית, שכיהן כמזכיר המדינה השלישי של לואיזיאנה בשנים 1820–1828, ולאחר מכן ועד מותו כמושל לואיזיאנה השישי.

ראשית חייו
פייר דרביני נולד בלאן שבצרפת, כבנם הבכור של אוגוסטן בורגיניון ד'ארביני, שהיה נשיא מנהלת מחוז אן וראש עיריית לאן, ושל לואיז אנז'ליק בלונדלה.

דרביני למד משפטים בספריית סנט ז'נבייב  שבפריז, אך ב-1791, במהלך המהפכה הצרפתית, נמלט מצרפת. בתחילה הוא יצא לסן-דומנג  (בימינו בתחומי האיטי), ולאחר מכן הגיע לפיטסבורג שבפנסילבניה, שם הוא נשא לאישה את פילסיטה אודיל דה אולט דה לאסוס, ולשניים נולדו חמש בנות ושני בנים.

ראשית הקריירה הפוליטית
בהמשך הוא עבר משם, בתחילה למיזורי, לאחר מכן לפלורידה, ולבסוף ללואיזיאנה הצרפתית, שם הגיע לניו אורלינס ב-1797 בתקופה בה הייתה מושבה ספרדית בשם לואיזיאנה הספרדית. ב-1803 הוא היה למזכיר הפרטי של אטיין דה בור, ראש עיריית ניו אורלינס, ומונה כמזכיר המועצה המחוקקת של העיר. באותה שנה מינה אותו מושל טריטוריית אורלינס ויליאם קלייבורן כמתורגמן הרשמי של הטריטוריה. לאחר רכישת לואיזיאנה באותה שנה, היה דרביני אחד הנציגים של האמריקאים החדשים בוושינגטון די. סי. שביקשו להקים ממשלה עצמאית בטריטוריה. בנאום שנשא ב-4 ביולי 1804, הוא דחף לפתיחה מחדש של סחר העבדים.

כשהתקבלה הטריטוריה לארצות הברית, התנגד דרביני להנהגת המשפט המקובל בה והגן על שימור המשפט הקונטיננטלי שהונהג בטריטוריה במהלך תקופות השלטון הצרפתי והספרדי בה. לאחר חקיקת חוק הממשל של 1804, שמיסד את ממשלת הטריטוריה, דרביני, יחד עם ז'אן נואל דסטרהאן ועם פייר סווה, שלח לוושינגטון די. סי. מחאה של אזרחים שהתנגדו לחוק הזה של הקונגרס. מחאה זו נקראה "המחאה של תושבי לואיזיאנה נגקד השיטה הפוליטית שאומצה על ידי הקונגרס עבורם", ובסופו של דבר הוגשה לנשיא תומאס ג'פרסון על ידי השלושה מלואיזיאנה.

דרביני הוביל גם את המהלך להקמת הקולג' של אורלינס, ושימש כנגיד שלו. ב-1812 הוא נבחר כמזכיר הסנאט של הטריטוריה. הוא גם שירת בפלוגת הפרשים של המיליציה של לואיזיאנה בפיקודו של קפטן שבונו.

בהמשך התפטר דרביני מתפקידו בבית המחוקקים כדי להתמנות כשופט בבית המשפט העליון של לואיזיאנה. מינויו נדחה בתחילה על ידי הסנאט, אך לאחר מכן הוא אושר. הוא כיהן על כס השיפוט בשנים 1814–1820.

מזכיר המדינה של לואיזיאנה
ב-1820 התפטר דרביני מתפקידו כשופט, והתמודד ללא הצלחה בבחירות למשרת מושל לואיזיאנה מול דסטרהאן, אבנר ל. דנקן, ותומאס רוברטסון. על אף הפסדו לרוברטסון, מונה דרביני כמזכיר המדינה של לואיזיאנה, תפקיד בו הוא שימש עד 1828. הוא היה אחד המנסחים המרכזיים של החוק האזרחי של לואיזיאנה ב-1825, לצד אדוארד ליווינגסטון, פרנסואה קסבייה מרטין ולואי מורו-ליזלט.

מושל לואיזיאנה
ב-1828 התמודד דרביני שוב על תפקיד מושל לואיזיאנה, והפעם ניצח את תומכו לשעבר ברנרד דה מריני, את תומאס בטלר, ואת חבר בית הנבחרים של ארצות הברית פילמון תומאס. בית המחוקקים של לואיזיאנה אישר את בחירתו על פני שאר שלושת המועמדים. דרביני זיהה עצמו עם המפלגה הלאומית הרפובליקנית שהחלה אז את דרכה.

בנאום ההשבעה שלו, דחק דרביני לביצוע עבודות ציבוריות, שבהן תמך בית המחוקקים, כולל: הקמת חברת תאורת הגז של ניו אורלינס, הקמת כמה חברות שיט על נהר המיסיסיפי ובנתיבי מים נוספים של המדינה, ואת בנייתן ושיקומן של סוללות קרקע.

מותו
ב-3 באוקטובר 1829, לאחר עשרה חודשים כמושל, נפל דרביני מכרכרה רתומה לסוסים, ושלושה ימים לאחר מכן נפטר בעיר גרטנה שבלואיזיאנה. הוא נטמן בבית הקברות סנט לואיס מספר 1 שבניו אורלינס.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, pp. 558–559

קישורים חיצוניים
 פייר דרביני, באתר אגודת המושלים הלאומית 
 פייר דרביני, באתר The Political Graveyard 


הערות שוליים

קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הלאומית הרפובליקנית
קטגוריה:מזכירי המדינה של לואיזיאנה
קטגוריה:שופטי בתי המשפט של מדינת לואיזיאנה
קטגוריה:מהגרים מצרפת לארצות הברית
קטגוריה:אמריקאים שנולדו ב-1769
קטגוריה:אמריקאים שנפטרו ב-1829